LidanRubinov/Halacha-QA huggingface dataset:
שאלה: פטור טבילת כלים על ידי מכירה לגוי: אני בחורה מבית דתי אך יש אצלנו בבית די הרבה כלים שאינם טבולים. לי מאוד קשה לקחת כלים אלו לטבילה (מאחר ומדובר בכמות גדולה ובמרחק גדול של המקווה מביתי) לפי מה שקראתי מתשובותיך ראיתי שיש אפשרות של מכירה לגוי. הסבר לי בבקשה כיצד אוכל לעשות זאת מאחר והנושא מאוד מציק לי ומפריע לי וגורם לי אי שקט.
תשובה: לפי פסק של הרה"ג מרדכי אליהו שליט"א אפשר לתת לחברה או שכנה להרים את כלי האוכל (כלי מתכת או זכוכית) ולומר שהיא קונה אותם ומתכוונת להקנותם לאחד העובדים הגויים של ביה"ח שערי צדק. בזאת הפכו הכלים לכלים של גוי והם פטורים מטבילה במקווה. במשך הזמן כשתוכלי קחי את הכלים שביכולתך לקחת ותתכווני ותטבלי אותם במקווה כשר.
שאלה: ארץ ישראל מול כיבוד הורים: מה יותר חשוב כיבוד הורים או ארץ ישראל, היות וקרה מקרה שהאבא לא היה יהודי והבן כן, והוא רוצה לעלות לא"י והאבא אומר לא לעלות, מה עושים?
תשובה: כאשר ישנה התנגשות בין עלייה לארץ וכבוד הורים הרי שחובת העלייה גוברת (עמוד הימיני עמ' רלט) אלא א"כ המקרים הם מיוחדים. ובודאי במציאות שאתה הבאת חובת העליה היא גדולה יותר מכבוד הורים רגילים. בברכת התורה והארץ הרב יהודה הלוי עמיחי
שאלה: הרהור בדברי תורה במקלחת שבשירותים: יש לנו מקלחת בשירותים. האם מותר לי לענות לשאלה כשאני מתקלח, והמקלחת בשירותים? האם מותר לי להרהר בדברי תורה בזמן המקלחת?
תשובה: יש מחלוקת בין האחרונים, האם שירותים שלנו נידונים כבית-הכסא שבזמן הגמרא, או שמפני שהם נקיים יותר אין להם דין בית-הכסא. למעשה נראה לפסוק שלענין דיני דאורייתא נחמיר, ולעניין דיני דרבנן נקל. לכן, אין להרהר שם בדברי תורה (שזהו איסור תורה להרהר במקומות המטונפים), אבל מותר לדבר שם דיבורי חול.
שאלה: הלכות תפילה וכשרות: 1. כשאני מבשל ביצה קשה - איך אדע האם יש בה דם? 2. לכמה מתפללים צריך הש"ץ להמתין כדי להתחיל את חזרת הש"ץ? (מדובר במסגרת צבאית שהזמן דוחק) 3. אשכנזי המתפלל במניין ספרדי: האם יעמוד בקדיש? האם יפול על פניו ב"תחנון"?
תשובה: 1. היום רוב הביצים אין בהם דם וגם אם יש דם לא בטוח שזה באמת דם אסור, ולכן במקרה שאי אפשר לבדוק כמו בביצה קשה לא בודקים ויש מחמירים לבשל 3 ביצים ביחד כדי שיהיה בטל ברוב. 2. לכתחילה נוהגים להחמיר שלא להתחיל חזרת הש"ץ עד שיהיו 9 שיענו אחריו אמן, אבל כאשר יש אנשים שממהרים לסיים את התפילה אפשר לסמוך על רוב הפוסקים ולהתחיל כאשר יש רק 8 שיענו אמן ובשעת הדחק ממש יש להקל ולהתחיל אפילו עם 5 שיענו אמן וכך יש לפחות רוב מנין שיענו אמן. וכדי לצאת מהספק, בשעה שנאלצים להתחיל כשאין 9 עונים אמן יתנה החזן בלבבו שאם הדין כסוברים שצריך 9 הרי תפלתו נדבה וכיוון שרשאי אדם להתפלל נדבה, ממילא לכל הדעות לא יהיו ברכותיו לבטלה. 3. יש אומרים שיעשה כמנהגו ויש אומרים שיעשה כמנהג המקום כדי שלא יעשו אגודות אגודות. הרב יאיר פרייליך
שאלה: הליכה על חול בשבת: האם מותר ללכת על חול בשבת, כאשר תוך כדי הליכתי אני מצייר על החול בצורת העקבות?
תשובה: מותר.
שאלה: מהי רכילות?: הרמב"ם בהלכות דעות אומר שרכילות זה אבק לשון הרע, וזה המספר על פלוני ואפילו זה אמת, ואילו הכסף משנה מפרש אותו, שמדובר במתכוון למספר לראובן על כוונותיו הרעות של שמעון כלפיו, אשמח אם הרב יוכל להסביר לי מה זה בדיוק רכילות.
תשובה: שיטת הרמב"ם היא שגם איסור רכילות וגם איסור לשון הרע נובעים מהפסוק "לא תלך רכיל בעמך". רכילות זה עצם הסיפור על אדם מסוים, אפילו שאין בזה רע, ולשון הרע זה לספר רע על אדם מסוים, אפילו שזה אמת.
שאלה: אפשר להכשיר מים שנעשו בהם מלאכה?: ידוע לי שאם השתמשתי במים לקרר בקבוק של תינוק, אסור לי ליטול ידי ממים אלה משום שנעשתה בהם מלאכה. עם זאת, שמעתי שאם אני מוסיף למים אלה מים חדשים מהברז, אזי כן ניתן יהיה ליטול את ידי ממים אלה. האם זה נכון?
תשובה: מותר להוסיף למים שנעשתה בהם מלאכה מים חדשים, ועל-ידי כך מכשירים את המים לנטילת ידיים. זאת בתנאי שכמות המים החדשים הכשרים לנטילה, עולה על כמות המים שנפסלו לנטילה.
שאלה: מחלוקת עם בית הדפוס: להלן העובדות שאין עליהן מחלוקת: א. הזמנתי מבית דפוס חשבוניות מס ומסרתי את כל הפרטים באופן מדויק. ב. לבקשתי, דוגמא מהחשבונית נשלחה לרואה החשבון שלי ע"מ לוודא שהיא עונה על דרישות החוק, והוא אישר את הדוגמא ובית הדפוס הדפיס את החשבוניות. ג. נפלה טעות (קריטית) במס הטלפון שהודפס (הודפס מס טלפון בן 8 ספרות, דבר שלא ייתכן) ד. בית הדפוס טוען שהאחריות לטעות היא שלי מכיוון שהם קיבלו אישור על הדוגמא ולכן עלי לשלם את מלוא הסכום ואני טוען שהאישור ניתן מרואה החשבון ולא ממני, והיה רק על חוקיות החשבוניות ולא על הפרטים הכלליים ועליהם לשאת לפחות ברוב האחריות לטעות, מה גם שבמבט נוסף היה ניתן לראות שלא ייתכן מס טלפון כזה.
תשובה: במקום שיש ויכוח והבדלים בטענות, הדבר צריך להתברר ע"י בית דין, ומומלץ להגיע לפשרה. בכבוד רב, הרב יוסף ללום.
שאלה: לקנות דירה ביו"ש?: אני גר בכוכב יעקב ורוצה לקנות דירה, אולם אני מתלבט פן יהיה חס ו גירוש יהודים ואני אמשיך לשלם דירה שאין לי.
תשובה: א. בסביבתך, בענתות, גר לפני שנים רבות ירמיה הנביא שקנה שדה מידי חנמאל בתקופה קשה באמת והובטח לו שעוד יקנו שדות. אל תחשוש! ב. אל תדאג, גם אם חלילה יעשו זאת יפצו אותך. שכון ארץ ורעה אמונה.
שאלה: בישול פרווה לארוחה בשרית בכלי חלבי לא בן יומו: סיר חלבי לבשל בו שוקולד לזיגוג עוגה פרווה שתוגש בארוחה בשרית האם חובה שהסיר לא יהיה בן יומו או לא.
תשובה: לכתחילה צריך שלא יהיה בן יומו, אבל אם כבר הכינו את הציפוי, מותר למרחו על העוגה.
שאלה: תולעים בתבלינים: האם ישנם תולעים ומזיקים אחרים בצמח המרוה(תה)וברוזמרין או שמא ניתן לקטוף להפריש ולהשתמש?
תשובה: במורה וברוזמרין יש מזיקים ואין אפשרות לשתותם או לתנם בתה ללא סינון או הנחה בתוך בד (שאינו מעביר) חרקים, כמו אפשר לעשות מהם תמצית ולשתות את התמצית. בברכת התורה והארץ הרב יהודה הלוי עמיחי
שאלה: חמיו לעניין זימון: האם צריך להגיד בזימון כשחמי נמצא ברשות אבי מורי? מה יש לומר?
תשובה: אם אומרים מרנן ורבותי אין צורך להוסיף תארים אחרים.
שאלה: מתי התחילו לחכות למשיח?: אנו מצווים כל יום להאמין שהמשיח יבוא! אך ממתי החל עם ישראל לחכות למשיח? מדוע דווקא מאז?
תשובה: אחד מעיקרי האמונה הוא להאמין בביאת המשיח בכל יום. הצפיה למשיח אינה צפיה ליום בו כל צרותינו יגמרו אלא צפיה להתגלות מלכות ה' בעולם. מכאן מובן שהצפיה למשיח היא דבר מהותי הנמצא במהותו של העולם ועד לגאולה העתידית. יעקב אומר לבניו: "האספו ואגידה לכם את אשר יקרא אתכם באחרית הימים" (בראשית מט א) ומסבירים הפרשנים שאחרית הימים הכוונה לימות המשיח. (רש"י ורמב"ן וכן רד"ק על פסוק ב בישעיה פרק ב) כשיעקב אבינו רוצה לתת לבניו הדרכה כיצד יש להתנהג בעולם הזה הוא רוצה להתחיל דווקא בימות המשיח כדי שבניו ידעו את היעוד של עם ישראל.
שאלה: האם המושג תינוק שנשבה שייך בבין אדם לחבירו?: הרב כתב באחת התשובות לגבי שרון שבימינו כל יהודי שאינו שומר מצוות נחשב תינוק שנשבה (ולכן לא שייכות לגבי ההלכות החמורות שנאמרו לגבי אדם רשע), ועל אמירה עקרונית זו אני שואל - מה שייך המושג תינוק שנשבה בעבירות שבין אדם לחבירו? הרי גם אצל הגוים שייך מוסר אנושי פשוט, וכן כתב רב ניסים גאון בהקדמה לש"ס שדור המבול נענש מפני שהשכל מחייב את קיום המצוות שב"א לחבירו.
תשובה: קרא את דברי שנית שים לב שגם אני הבחנתי בין היחס לא"י שבו הוא תינוק שנשבה לבין הבעיה האנושית.
שאלה: שנים מקרא ואחד תרגום בלילה: הזמן היחיד בו אני יכול לקרוא שמו"ת הוא ליל שבת לאחר סעודה ראשונה, אך שמעתי שיש רבנים האוסרים לקרוא תרגום בלילה. מה אוכל לעשות?
תשובה: על פי-הקבלה אין לקרוא תרגום בלילה, אך לרוב אין חוששים לזה.
שאלה: מהימנות חילונים על דיני בשר בחלב: יצא לי להתארח אצל אנשים שאני יודע שהם לא מקפידים בכלל על בשר וחלב, ועם כל זה אני מכיר אותם והם מאד אמינים (הרבה פעמים אמרו לי "זה לא כשר"), מ"מ המוצרים שהם קונים הם כשרים (הם קונים באותו מקום שאני קונה). כעת התארחתי אצלם בארוחת צהרים והם לא ידעו על בואי (כך שלא בישלו בשבילי), והם אמרו לי שהפעם הם בישלו עוף שהוא לכשעצמו כשר, בסיר שהם לא השתמשו בו שבוע. אני יודע שיש כאן "נותן טעם לפגם" בדיעבד. האם מותר לי לאכול?
תשובה: שאלה דומה נשאל בעל ה"אגרות משה", מהורים שבתם יצאה לתרבות רעה ואינה אוכלת אוכל כשר, אבל הם יודעים שהיא לא תשקר להם, ואם היא אומרת שמשהו כשר, אז הם מאמינים לה. ונשאל בעל ה"אגרות משה" האם מותר להם לאכול אצלה על-פי דיבורה והשיב שהדבר מותר. לכן נראה שבמקרה שלך מותר בדיעבד לאכול את העוף הזה, שהרי הוא בושל בסיר שאינו בן-יומו.
שאלה: ההתרה בערב ראש השנה מועילה?: נדרתי שאלמד תורה כל החיים ועשיתי התרה בר"ה בפני שלושה לפי הנוסח. האם זה מספיק?
תשובה: התרת נדרים בר"ה היא על נדרים שאנחנו לא זוכרים אותם, אבל נדרים שאנו זוכרים צריך לפרט את הנדר בפני 3 ולעשות התרת נדר על נדר זה בלבד. הרב יאיר פרייליך
שאלה: להביא דבר בשם אומרו: ידוע ש"כל המביא דבר בשם אומרו, מוריד גאולה לעולם" ואני משתדלת לקיים מאמר זה. לפני מספר חודשים שמעתי מחברה שלי דבר תורה שמאד ריגש אותי - ובכל הזדמנות שהייתה לי, סיפרתי את דבר התורה וציינתי את שם המספרת. אך בימים האחרונים זכיתי לקרוא ספר שנראה כמקור לדבר התורה שחברתי סיפרה לי. כשקראתי אותו - שמחתי מאד, הרי זה המקור. ומצד שני התעוררה ההתלבטות שלי בעניין ציון ה"מספר" - כעת, כשאספר את דבר התורה הזה, "לזכות" מי עליי לזקוף אותו?
תשובה: תגידי ששמעת את זה מחברתך, ואחר-כך מצאת כתוב כך בספר פלוני, ותצאי בזה ידי שניהם.
שאלה: הורדת השעון בזמן כריכת התפילין - חובה?: האם חובה להוריד את השעון בזמן כריכת רצועות התפילין או שאין חציצה ברצועות ופירוש הדבר שאין בעיה להשאירו?
תשובה: אומנם עיקר ההקפדה צריכה להיות בבתים וברצועות הקושרות את הבתים לזרוע ואילו הכריכות על היד אינן מעכבות. אך מ"מ ראוי להקפיד על חציצה גם ברצועות שעל היד.
שאלה: חינוך או ארץ ישראל?: ראיתי בספרו של הרב בדיחי "לגאולת אור הצב"י", שאחד הרבנים הרצה לרצי"ה על משמעות החינוך בזמננו ושזה יותר חשוב מא"י, הרב צבי יהודה אמר לו שזה לא סותר, ואפילו הפוך, מתוך יישוב הארץ יהיה אפשר תוך כדי לחנך בצורה טובה, ועכשיו אני שואל, אולי באמת אותו רב צדק? היום אנו רואים כל כך הרבה מהציבור שלנו שלא הולך אחרי תורה, שאני חושב על זה, איך יהיה לנו את א"י בלי תורה, אולי מתוך החינוך לאהבת הארץ תהיה לנו ארץ, למה הרב צבי יהודה סובר למעשה שא"י חשוב יותר מחינוך?
תשובה: אם תשים לב תראה שהנאמנים לארץ ישראל הם המחנכים התורניים יותר. ואלו שהולכים עם כיפות קטנטנות שייכים בעיקר לזרם הפחות תורני. ומכאן המסקנה שהנאמנות לארץ ישראל אינה על חשבון החינוך אלא אדרבא היא זו שמחזקת את החינוך הדתי התורני. מי היה זה שעשה את המהפכה התורנית הציבור שלנו? -זה היה מורנו ורבנו הרב צבי יהודה שעמד בראש ישיבה שבה גדלו תלמידי חכמים וראשי ישיבות רבים. אמור מעתה לא רק שאין סתירה בין החינוך לארץ ישראל ובין החינוך לתורה אלא יש קשר ביניהם. ומי שרוצה לחזק את החינוך הדתי עליו לחזק את המחנכים לארץ ישראל.
שאלה: האם תפו"א חם מבשל בשבת?: ראיתי שהרב כותב שמותר לתת תפו"א שהורד מהפלטה בתוך מרק קר, אולם ליד סלט קר לא (משום בישול). אבל: 1. בשמירת שבת כהלכתה כתוב בפרק א סעיף נח: ".וגם אין ליתן נתח בשר חם לתוך מרק קר שבצלחת.". (על סמך משנ"ב בסימן שיח ס"ק עח ועוד מקורות שם בשש"כ). 2. מהגרש"ז אוירבאך כמובא בספר מאור השבת ח"א ע רסג, נראה שמותר להניח מלפפון חמוץ או סלט ליד קוגל או בשר חם.
תשובה: הכל תלוי בכמות. אם כמות המרק קטנה ותפוח האדמה יחמם את המרק - אסור. אך אם כמות המרק גדולה ותפוח האדמה לא יחמם את המרק - מותר.
שאלה: מאיזה גיל ללמוד הרבה גמרא?: מאיזה גיל מומלץ להקדיש את עיקר זמן לימוד התורה ללימוד גמרא?
תשובה: במשנה בפרקי אבות נאמר בן חמש עשרה לתלמוד וזאת מתוך תוכנית בן עשר למשנה דהיינו בהגיעו לחמש עשרה הוא כבר למד כל התורה שבכתב וכל המשנה. אבל כעת במציאות הקיימת אני ממליץ ללמוד בישיבה תיכונית שבה תוכנית הבגרות היא מכסימום קודש ומינימום חול. ואחרי הבגרות ללכת לישיבה גבוהה.
שאלה: למה לא משגיחים גם על הבריאות?: למה אין התייחסות לגבי טיב ואיכות בריאותית של המזון כאשר ניתנת הכשרות, הרי ישנם מוצרים בעלי חומרים מאוד לא בריאים שמקבלים את מיטב הכשרויות?
תשובה: תפקיד זה נעשה על-ידי משרד הבריאות, לכן אין צורך שהרבנות תשגיח על דברים אלו.
שאלה: רכיבה על אופניים בשבת: מה הוא הבסיס לאיסור רכיבה על אופניים בשבת ועל אלו איסורים עובר מי שמחליט לעשות זאת?
תשובה: גדולי האחרונים אסרו רכיבה על אופניים בשבת, וזה משום שח אסרו עלינו כמה דברים בשבת בכדי שלא נגיע לעשיית מלאכה ממש, ודברים אלו מופיעים בתלמוד, וברכיבה על אופניים ישנן בדיוק את אותן חששות. לכן כתבו האחרונים שאין לרכב על אופניים בשבת משום שיש סבירות שאם האופניים יתקלקלו יבואו לתקן אותם, שתיקון האופניים הרבה פעמים זהו דבר שכל אחד יכול לעשותו ויבואו לעשיית מלאכה האסורה מדאורייתא. סברא זו מופיעה בתלמוד לגבי דברים אחרים שהיו בזמנם, והיא נכונה גם פה. כמו-כן אסרו רכיבה על אופניים משום "עובדין דחול", שזהו מעשה הרגילים לעשותו בחול ושביתה ממנו מזכירה לאדם ששבת היום. חשש נוסף העלו האחרונים, שמא יצא מחוץ לתחום עם האופניים, דבר שבנקל אפשר לעבור עליו כאשר רוכבים ולא הולכים.
שאלה: עולם הבא רק לתורתו אומנותו?: "והגית בו יומם ולילה" כך צוונו לעשות. מי שעוסק בתורה יום ולילה ותורתו אומנותו זוכה לעולם הבא. אדם שעובד במהלך היום ולומד תורה בערב "קובע עיתים לתורה" ומקיים את מצוות השם לא יזכה לעולם הבא, האם פרנסת האדם מונעת ממנו לזכות לעולם הבא?
תשובה: מצות לימוד התורה היא ללמוד כמה שאפשר יותר. וכיון שרוב בני חייבים לעסוק במלאכה לפרנסתם אין עליהם לעסוק בתורה אלא לאחר השעות שהם עסוקים לפרנסתם. כמובן אם הם יכולים לצמצם את זמן עבודתם ויוכלו להתפרנס באופן סביר מן הנכון שיקיימו את המשנה הווי ממעט בעסק ועסוק בתורה. על כל פנים מי שלומד בזמן שהוא יכול יש לו חלק לעולם הבא. והגית בו יומם ולילה נאמר על בכל עת שאדם יכול עליו להגות התורה.
שאלה: איך יהיה באחרית הימים?: באחרית הימים, שהקב"ה יתגלה במלוא תפארתו ויבנה את בית המקדש: 1.מה יהיה הלך החיים, האם אלה חיים חומריים, או בעצם זה מה שמוגדר העולם הבא? 2. אם הקב"ה יתגלה לנו במלוא תפארתו האם לא יהיה גיהנם, האם תהליך התיקון שקיים היום (גלגולים) ייפסק?
תשובה: עיין ברמב"ם הלכות מלכים בשני הפרקים האחרונים שם הרמב"ם מבאר איך להסתכל על ימות המשיח. והוא גם מסביר שם שעד שלא נגיע לאותם ימים לא נדע בודאות איך הם יהיו.
שאלה: הזמנת קייטרינג לשבת כולל מלצרים: אנו רוצים להזמין לשבת חתן קייטרינג כשר, שמגיע ביום שישי לפני כניסת שבת, האם מותר לנו שביום שבת יגיעו 2 מלצרים לערוך ולהגיש, במידה והם לא נוסעים בשבת?
תשובה: א.יש לוודא בוודאות שהמלצרים גרים במרחק הליכה ולא יסעו בשבת. ב. ע"מ שהשכר שיקבלו לא יהיה שכר שבת עליהם לעבוד גם בהכנות בע"ש או בפינוי במוצ"ש.
שאלה: עיכוב ביצוע של הסכם גירושין וממון: ההסכם המדובר בו הוא הסכם שקיבל תוקף של פסק דין. ההסכם נחתם בבית הדין הרבני ע"י שני בני הזוג וע"י הדיין שנתן להסכם תוקף של פסק דין. וזאת לאחר שהדיין וידא ששני בני הזוג הבינו את תוכנו של ההסכם וע"י שאלות שהדיין שאל את שני בני הזוג. וכן התשובות על הפרוטוקל (אשר חתום עליו הדיין) אשר הן עדות להבנת ההסכם ע"י הצדדים. האם יכול דיין אחד להחליט על עיכוב ביצוע של הסכם גירושין וממון, וזאת ללא דיון עם הצדדים וגם ללא מסמכים בתיק, כי נשרפו בשרפה של בית הדין. אלה רק בגלל שצד אחד הגיש בקשה לעיכוב ביצוע ולא נימק בבקשה את הנזקים העלולים להיגרם לו. הוגשה בקשה לביטול ההחלטה. אותו דיין שנתן את ההחלטה עבר לאולם אחר, והדיין שנותר באולם וקיבל את הבקשה לביטול ההחלטה החליט כך: "הפה שאסר הוא הפה שיתיר". והוא לא רוצה לדון בתיק עד שיהיה 3 דיינים בהרכב. (הדיין השלישי יצא לפנסיה). אבקש את תגובתך להשתלשלות העניינים בתיק זה.
תשובה: אין אנו מוסמכים להגיב על מהלך דיון בבית הדין, ובד"כ אם לא מרוצים מהפסק דין ניתן לערער על כך לבית הדין הגדול. בכבוד רב, הרב יוסף ללום.
שאלה: מהו זמן חצות: הייתי שמח מאוד להבין לעומק את משמעות הזמן "חצות הלילה" ראיתי (בבן איש חי וישלח שנה ראשונה) שהזוהר מבדיל בין קודם חצות שנקרא "ליל לבין אחר חצות הנקרא "לילה" אשמח לקבל הסבר עמוק, במיוחד שזמן זה נוגע ממש למעשה (תיקון חצות וכו )?
תשובה: זמן חצות הוא הרגע שבו חצי הלילה. הוא נקבע ע"פ הזמן שבו חצי היום שבין רגע הזריחה לרגע השקיעה. אם רגע זה הוא לדוגמא בשעה 11:50 ביום, אותו רגע הוא גם חצות הלילה. בסידור "עוד יוסף חי" נמצא בסופו לוח של זמן חצות לפי התאריך הלועזי. חצי הלילה הראשון עד רגע זה נחשב לזמן קשה יותר כיון שהוא תהליך ירידת האור והתגברות החושך. מחצות הלילה מתחיל שינוי התהליך לכיוון התגברות האור וזהו זמן טוב יותר שבו אפשר ללמוד תורה ולבקש רחמים על עם ישראל.
שאלה: גיור בצבא: האם בת שעוברת גיור בצבא זה נחשב לגיור מלא והוא כשר מכל הבחינות?
תשובה: אם היא קיבלה על עצמה בכנות לשמור מצוות הגיור כהלכה ואם לא - אין הגיור תופס.
שאלה: קדיש ושמירת יום זיכרון על סבא וסבתא: סבי וסבתי נפטרו לפני כחמש שנים. אבי נפטר לפני כשנה. לאבי יש אח אחד שאינו דתי ולכן אינו שומר על יום הזיכרון. מה הדין שלי כנכד, האם אני צריך לשמור על יום הזיכרון של סבא וסבתא כמו יום הזיכרון על אבא (תפילה לפני העמוד בשבת שלפני, תפילה לפני העמוד ביום הזיכרון (מה הקדימות שלי) אמירת קדיש)?
תשובה: נכד פטור מלשמור יום זכרון על סבו. אלא א"כ הוא רוצה לעשות זאת במקום דודו ובשליחותו.
שאלה: עניית אמן בזמן תפילה: מתי אפשר לענות אמן בזמן התפילה כשאני לא מתפלל בקצב של החזן? כנ"ל גם לגבי ענייה לברכו?
תשובה: אמן-מותר לענות חוץ משהוא נמצא בין ברכו לעמידה באמצע הפרק שאז אסור וגם בין גאל ישראל לעמידה אסור. ברכו- מותר לענות בכל מקום שנמצא בתפילה חוץ מבין גאל ישראל לעמידה שאסור לענות. הרב יאיר פרייליך
שאלה: גדלותו התורנית של הרצי"ה: רציתי לשאול האם הרצי"ה היה כל כך גדול בדורו גם מבחינת בקיאות וידע עצום בש"ס ופוסקים, מכיוון שכשמדברים על הרצי"ה מדברים על הנהגתו בהלכות הציבור השעה ולא על גדולתו ההלכתית?
תשובה: מי שרוצה להכיר את גדלותו של מו"ר הרב צבי יהודה זצ"ל בש"ס ובראשונים ואחרונים יכול ללמוד זאת מהערות שלו בסוף משפט כהן ודעת כהן וכו', שם אפשר לראות את הקף הידיעות בש"ס בראשונים והאחרונים ואת הברורים העמוקים. גדולתו התורנית בכל התורה היא זו שנתנה לו את העוצמה הרוחנית בהנהגתו בהלכות ציבור.
שאלה: קצונה או ישיבה: אני תלמיד בישיבת הסדר. יצאתי לקורס מכי"ם ואני מתלבט אם להמשיך לקורס קצינים, שיאריך את שרותי לשלוש שנים סה"כ. אני לומד טוב תורה, ויש ביכולתי לשבת את השנים האלו בישיבה ולגדול בתורה. אני מרגיש על עצמי שאני לתרום הרבה בין בישיבה ובין בצבא. האם יש חיוב לחייל המתאים לפיקוד, לתת יותר שנים לצבא למרות שהוא יכול באותם שנים ללמוד בישיבה?
תשובה: אם יש ביכולתך לשבת בישיבה ולגדול בתורה דרך זו עדיפה כמה מונים. אין מצוה גדולה כמצות תלמוד תורה. דבר אחד מהתורה שקול כנגד כל המצות. במיוחד בתקופה זו שרבים מעם ישראל נבוכים. ודרכו הנכונה של עם ישראל אינה ברורה להם. הדור זקוק לבני תורה שיאירו את אור התורה בישראל וישיבו את הנבוכים לאבינו שבשמים.
שאלה: לעבור כנגד המתפלל: הרב כתב בפניני הלכה לעניין המח האם מותר לעבור בתוך ד אמות של המתפלל שלדעת ה מגן-אברהם, גם אם המתפלל אינו עומד ממש אחריו, כל זמן שבפסיעותיו הוא פוסע בתוך הרדיוס של ארבע האמות שלפניו, עליו להמתין עד שזה שאחריו יסיים את תפילתו. ולדעת ה אליה-רבה רק אם הוא עומד ממש לפניו אסור לו לפסוע לאחריו כנגד המתפלל, אבל אם זה שמתפלל אחריו אינו ממש כנגדו, מותר לו לפסוע שלוש פסיעות לאחריו. וכן ביאר הרב בציורים שבספר שלדעת האליה רבה מותר לפסוע לתוך ד אמותיו של התפלל אם זה חורג ממול פניו ממש. אבל מביא המ"ב סי ע"ט ס"ק ה שלכ"ע מה שרואה בלא הטיית הראש לצדדים דינו כלפניו! אם כן, לדעת האליה רבה הרדיוס שמותר להיכנס אליו קטן יותר ממה שצוייר בספר.
תשובה: לעניין "מחנך קדוש" הכלל הוא שצריך להרחיק מצואה שלפניו כמלא עיניו, ולא נאמר חילוק שבצדדים פחות, לכן כל מה שרואה נחשב כלפניו. אבל לעניין לעבור לפני המתפלל, מובא בשו"ע קב, ד, "ודווקא לפניהם אבל בצידיהם מותר". ועל כן נחלקו מה הכוונה בצידיהם. עוד יש לציין כי עניין "מחנך קדוש" מדאורייתא, ואילו האיסור לעבור כנגד המתפלל מדרבנן.
שאלה: קריאת שם על שם אדם חי: יש לי 4 נכדים משני ילדי הראשונים לבני הנוסף עתיד בע"ה להיוולד בן בעוד כחודש. אישתי הציעה לבני לקרוא לו על שמי. א. האם אפשר ליקרוא על שם אדם חי? ב. אני ממוצא מרוקאי ואין לי מושג במינהגים שלנו? ג. קראו על שמה של אימי 3 בנות מילדים שונים בעודה בחיים וניפטרה בשיבה טובה? נ.ב האם להוסיף לשם הרך הנולד גם את השם חי?
תשובה: יש מיוצאי מרוקו הנוהגים לקרוא לנכד על שם הסב גם בלי תוספת "חי" עוד בחייו אך אין זה מנהג מחייב. הנוהגים כן לא חוששים לשום דבר.
שאלה: קידשתי במחשבה?: ילפני בערך שנתיים כשהייתי בישיבה הגיע אחד האברכים עם בתו שהיתה אז בערך בת שנתיים בשבת. סתם שיחקתי איתה ותוך כדי היה לה איזה צמיד או משהו כזה (אני כבר לא כ"כ זוכר) ושמתי לה אותו על האצבע ועברה לי מחשבה בראש. וואו זה כמו קידושין. היה לי ברור שלא רציתי לקדש אותה. היא בת שנתיים בערך וממילא היא קטנה (ולא ביקשתי רשות מאביה לשאת את ידה). החפץ כלל לא היה שלי. כמובן שלא היו לזה עדים (אולי מישהו ראה ששיחקתי איתה אבל ממש לא שרציתי לקדשה). זה היה בשבת.
תשובה: אכן צריך להזהר מאוד שלא לשחק במעין קידושין אך במקרה שלך יש צורך שיתמלאו התנאים הבאים: א. ילדה קטנה אינה בת קידושין רק אביה יכול לקדשה. ב. בלי עדים הקידושין לא תופסים. ג. הטבעת צריכה להיות של המקדש או שניתנה לו במתנה.
שאלה: רב גן וילדות קטנות בגן: אני משמש כרב גן בכמה גני ילדים ולעיתים אני נקלע למצבים שבו ילדי הגן ובכללם בנות מבנות הגן באים אלי ומחבקים אותי. האם עלי להמנע מזה, והאם יש הבדל בין גיל 5 לבין גילאים נמוכים יותר?
תשובה: הדבר תלוי בהרגשה שלך. אם אתה לא מרגיש כל רגש לא טהור כי הילדים קטנים. אין בזה בעיה הלכתית.
שאלה: בן זכר ליהודיה וגר: חברתי הרתה לבחור שמעוניין להתגייר. אציין כי הבחור נישא ליהודיה בעבר והחל את תהליכי הגיור, אך אלו נפסקו מסיבות כלשהן (מצידו). כעת ברצונם להתחתן כדת ולהמשיך בגיור, אך מכיוון שהוא עדיין אינו חוקי בארצנו ישנה בעיה של מסמכים. שאלתי היא האם ניתן לעשות לתינוק ברית ופדיון בע"ה? (בן זכר ראשון)
תשובה: מצות פדיון הבן אינה קשורה ישירות לאבא, ולכן צריך לפדות את הבן אפילו מי שאינו אביו. והרצוי במצב כזה הוא להמתין עד גיל בר-מצוה, ואז הבן יפדה את עצמו. וירשמו את זה במקום בולט שלא ישכחו, שביום בר-המצוה שלו הוא יצטרך לפדות את עצמו.
שאלה: תענית בימי השובבי"ם: מי שקיבל על עצמו להתענות בה"ב בשובבי"ם, ובבוקר אכל משהו קטן ולאחר נזכר בקבלה שקיבל על עצמו, האם ימשיך לצום באותו היום או שכיוון שכבר אכל ימשיך ויאכל באותו היום כרגיל וישלים את התענית למחרת ביום אחר? האם מלכתחילה,לא מצד הרגשת חולשה אלא כיוון שאותו היום צריך להתאמץ הרבה או להתרכז בלמודים, אפשר באמצע היום להתחרט ולהשלים תענית ביום אחר?
תשובה: א. מי שאכל בטעות ימשיך את הצום. ב. מכיון שהוא קיבל על עצמו בה"ב בתקופת השובבי"ם אינו יכול להמיר את הימים בימים אחרים. ניתן רק להתיר את הנדר בפני בי"ד של שלושה היודעים כיצד לעשות זאת. באופן עקרוני עדיף ללמוד תורה, להתפלל בכוונה ולתת צדקה מאשר להתענות.
שאלה: שירים ישראלים לשם לימוד גיטרה?: אני לומד גיטרה ומפני שלהרבה שירים ישראלים שבד"כ נושא השיר הוא אהבה יש עיבוד או פריטה מיוחדת, המורה שלי מלמד אותי שירים כאלה האם יש בזה בעיה?
תשובה: מוסיקה ללא מילים מותרת. שהמורה ילמד מוסיקה בלבד.
שאלה: למה נשים חייבות רק בתפילה אחת?: אני מדריך בבני-עקיבא של שבט הרא"ה (הווי אומר ילדים בכיתה ח ) ואני צריך להסביר להם על חשיבות 3 תפילות ביום. אבל מצד שני איך אני מסביר לבנות מה אני אומר להם על תפילה אחת? ואם אפשר הייתי רוצה לדעת מה המקור לזה שנשים חייבות תפילה אחת ביום.
תשובה: המקור לחיוב נשים בתפלה הוא בס' ק"ו בשולחן ערוך. ושם במשנה ברורה באות ד' הובא מחלוקת בין הרמב"ם לרמב"ן האם מספיק תפלה אחת או צריך שתי תפילות. נושא זה יכול להיות כנושא שיברר את ההבדל בין האיש לאישה. מצד עיקר הדין היה ראוי להשאיר את נושא התפלה להחלטה אישית של האדם. האדם מעצמו היה צריך להגיע למצבים שבהם הוא מתפלל. אולם כשנחלש הרגש הטבעי אל הקב"ה ראו אנשי כנסת גדולה שאם הם לא יתקנו תפלה אזי תשכח תורת התפלה והפניה לקב"ה. לכן הטילו זאת כמחויבות. כאן ח ראו שנשים נשאר להם יותר הרגש הטבעי לתפלה. לכן על הנשים סמכו יותר והשאירו את התפלה כדבר שתלוי ברצונם הטבעי. אולם את המינימום של פעם אחת ביום הטילו גם על הנשים. עיקר הפטור של האישה מתפילות נאמר משום שנשים נשואות טרודות במחויבויות לבית ואין הם יכולות לעזור את הבית שלהם לצורך תפלה. התפלה נשארת כרשות לנשים בכדי שכשהם עסוקות יוכלו להיפטר. אולם במקום שאין הם מוטרדות אנו סומכים עליהם שהם יתפללו בעצמם. בהצלחה.
שאלה: עשיית כלי בשבת: 1.אם אינני טועה, בנוגע לפתיחת שקיות אוכל בשבת יש שני איסורים: יצירת כלי ועשיית פתח יפה. הבנתי בשש"כ בהערותיו שמותר פתח שמוציא וא"א להכניס דרכו. א. מה ההגדרה של כלי לשימוש חד פעמי שמותר לפתוח (האם יהיה הבדל בין שקית חלב שנגמרת מהר לחבילת בייגלה דגני בוקר שנשארים בשקית זו יותר זמן)? ב.איך אפשר לפתוח בכלל למשל- קורנפלקס- כאשר עשיית פתח קטן שיוציא ולא יכניס לא תועיל לשימוש? האם הפתרון בדברים אלו (א ו-ב ) הוא לפתוח בהשחתה ומיד להעביר לכלי אחר? 2.בשבת אבא שלי פתח לאחייני שקית דגני בוקר אם -לפי האמור לעיל -זה בעייתי -האם עלי להעיר לו (אף בפני אנשים אחרים) כשזה יגרום לו לחוסר נעימות? 3. האם יש איסור בשבת לבנות בצעצועים כשמדובר בחיבור חלקים באופן חזק (בר-קיימא)? ילד קטן מתעקש שאעזור לו במשחק כזה מה עלי לעשות? (האם יש נפקא מינה אם הילד קטן מגיל חינוך?)
תשובה: 1.שקית לשימוש חד-פעמי אינה נחשבת לכלי גם אם לא מרוקנים אותה בבת אחת. 2. אין מעירים לאב אלא בדרך נימוסית ועדינה כגון לשאול אותו בכנות על סמך איזו פסיקה או רב הוא נוהג כן. 3. מותר לבנות רק בצעצועים שאינם בני קיימא.
שאלה: קשיים בזוגיות בעקבות חזרה בתשובה: אני בת 27 ונשואה 5 שנים לכהן כאשר הכרתי את בעלי היינו שנינו שומרי מסורת אך לא הדוקים. לאחרונה התחלתי להתחזק ובעלי לא מוכן לשמוע על הנושא ואפילו כאשר אני רוצה ללכת לשיעורי תורה הוא לא מרשה לי. אני משתדלת שלא לענות לו ולריב איתו אבל לפעמים זה קשה מאוד, והוא פוגע בי. אני מאוד רוצה שגם הוא ילך בדרכי אך אינני כופה עליו דבר אבל המריבות ביננו ממשיכות, ביקשתי ממנו שנלך לייעוץ עם איזה רב שהוא רוצה אך הוא לא מוכן לשמוע בשום פנים ואופן. האם יש איזו דרך לנסות לשכנעו או להרגיע אותו?
תשובה: אני מציע לך לבקש מבעלך לקיים ביניכם שיחה נינוחה שבה את תשמעי אותו מה מפריע לו וממה הוא חושש. תקשיבי לו על מנת להבין את הרגשתו. ואת תציגי את רצונך ותחפשו יחד איך פותרים את הבעיה בלי שהוא כופה את דעתו עליך ולא את עליו. אני גם מציע שאת תלכי בעצמך להיועץ עם רב שאת מכירה והוא ישמע ממך מה בדיוק אומר הבעל ומה גורם לו להתנגד להתחזקותך. וכאשר יודעים את המניעים יותר קל לחפש להם תשובות נכונות. אני משוכנע שתמצא הדרך שאת תוכלי להתחזק וגם לחזק את בעלך.
שאלה: נדר במחשבה וללא ידיעת חומרת הנדרים: א. קראתי בתשובות באתר להתרת נדרים, שנדר במחשבה אינו נדר. רציתי לוודא שאכן כך הוא הדין, אם אני נודרת נדר במחשבה וממש יש לי כוונה לנדר, אך בגלל שזה נדר על עצמי לא אמרתי אותו בפה, לא חל עלי הנדר מפני שהיה רק במחשבה? ב. בת שבשעת הנדר לא ידעה חומרת נדרים וגם לא ידעה על מצוות התרת נדרים, האם גם עליה חלים כל נדריה?
תשובה: א. אין נדר תופס במחשבה, חוץ מנדרים שאדם מקדיש משהו לבית-המקדש. ויש אומרים שאף נדר בנושאי צדקה, שאדם נדר במחשבתו, הרי זה תופס והוא חייב לקיים את נדרו. ב. דיני נדרים חלים גם אם לא ידעו את חומרת הדברים וגם אם לא ידעו על התרת נדרים.
שאלה: ריבוי ברכות הריח: האם מותר לברך ברצף ברכות הריח: עצי, עשבי, מיני בשמים ואין בזה משום ברכה אחת שפוטרת את השאר, והאם יש סדר מסוים לברכות הללו?
תשובה: מברכים "מיני" על הכל.
שאלה: יצירה ופעילות מאוכל: האם מותר לי (בתור מורה לאומנות בבי"ס יסודי דתי) להשתמש בקטניות לא מבושלות להכנת יצירה עם התלמידות, מה דעת ההלכה על אוכל בכלל וקטניות בפרט כעזרים ליצירות?
תשובה: מותר.